A tous ceulx qui verront et orront ces présentes lettres, nous Frère Hugues d’Arcy de la Saincte Maison de l’Ospital Saint Jehan de Jherusalem, commandeur de Bures et les commanderes et frères estans ensemble au son de la cloiche comme de coustume est en notre provincial chappitre par nous tenu et célébré en nostre maison de Beaulne, le mecredi après les octaves de la feste Saint Pierre et Saint Paul, appostres, en l’an mil quatre cent trente et neuf, salut en Notre Seigneur. Savoir faisons que nous avons reçeue l’umble supplicacion de nos hommes et femmes de Thoisy le Désert, membre de nostre maison d’Uncey et de nostre commanderye de Bures, mainmortables à nostre Religion, contenant que puis certain temps en ça par fortune de feu, toutes leurs maisons et granges ou la plus grant partie qui estoient au dit Thoisy furent et ont este brulées, arses et destruictes, et tellement que causant la ditte orvalle et fortune de guerres, qui ont tousjours régné en ce roïaume, la dicte ville estoit demeurée et est comme inhabitable, et mesmement aussy pour la cause de la dicte mainmorte, nulz autres ne se veuillent habiter, demeurer ne faire résidance en la dicte ville es mex de notre dicte Religion, ains se sont touz soustraiz et alez demeurer ailleurs en lieu franc, hors de nostre dicte religion. Et despuis ayent supplié et requis à nostre dicte religion et mesmement à feurent nos prédécesseurs prieurs et frères de nostre dit prioré, que de grâce especial, leur pleust quicter et remectre à néant la dicte mainmorte et condicion de servitute et d’ycelle eulx affranchir, affin qu’ils peussent mieulx réediffier leur dictes maisons et granges, repeupler la dicte ville de gens, et que ceulx qui s’en estoient alez, peussent retourner au lieu et illec faire cultiver et laborer leurs héritaiges, lesquels de grâce especial ainsi leur ouctroyèrent mesmement à ceulx qui feroient résidance et demeurance au dit lieu de Thoisy; parmy ce toutes voies que chacun feu manant et résidant au dit Thoisy et en nos dits mex, nos dits hommes justiciables de nostre dicte religion paieroit et rendroit chacun an pour cause d’abonnement et affranchissement et en lieu de la condicion de la dicte mainmorte et en recoignoissance d’ycelle deux sols tournois au terme de la Résurection Notre Seigneur, avec les autres charges de censes, rentes, tailles, corvées, gélines et autres subsides que les dits noz hommes et femmes nous doivent chacun an, et d’ancienneté païant iceulx habitans noz hommes et femmes à nous, noz successeurs, gouverneurs de nostre dicte maison de Thoisy au terme accoustumez comme de toutes ces choses et plusieurs autres nous a apparu par lettres à eulx sur ce faites par nos dicts prédécesseurs. Et plusieurs hommes et femmes noz subgectz du dit Thoisy, causans les orvalles et guerres dessus dictes sont allez demorer hors du dit Thoisy et de nostre seigneurie et se sont mariés les aulcungs en aultres lieux, dont plusieurs maisons et héritaiges appartenant à eulx au dict Thoisy sont demeurés en ruyne et destruccion totale, doubtant la cause de la dicte franchise faisant mention de ceulx qui sont résidans au lieu seulement, dont nostre dicte religion et maison du dict Thoisy supporte très grant dommaige et interest pour les grosses charges de grains et tailles qu’ils doivent à notre dicte maison, requérant que de notre grâce voulsissions octroyer et donner aux forains résidans au dit Thoisy telle et semblables franchises que aux manans et résidans au lieu en païant par eulx et chacun d’eulx la dicte somme de deux sols tournois pour la franchise au terme dessus dit et les autres charges et subsides que païent les dits manans et habitans à la dicte religion. Pourquoy nous ces chouses considerées et mesmement que en la dicte ville de Thoisy sont autres seignories avec la notre et affin que ung chacun se traye en nos dits mex et iceulx rediffie et laboure leurs dits héritaiges, avons louhé, consentie la dicte franchise, tant par la forme et manière contenue es lectres d’affranchissement de nos dicts prédécesseurs. En outre, de grâce espécial et d’abondance, donnons ausdis forains nos hommes et femmes dudict Thoisy non résidans au lieu, telle et semblable franchise que aux autres manans et résidans au dict lieu, et ostons du tout en tout à iceulx nos hommes et femmes dudit Thoisy, leurs hoirs à touzjours mais perpétuellement la dicte mainmorte et serve condition, si point en y a et de ce les affranchissons. Parmy ce toutes voyes que ilz sont et seront tenus et demeurent chargés pour eulx et leurs hoirs de payer chacun an perpétuellement à nous, noz successeurs ou gouverneurs au dit Thoisy, chacun les dits deux sols tournois avec les autres tailles, charges et subsides que doivent les dis habitans sur leurs dis héritaiges et que dorres en avant iceulx nos hommes et femmes du dit Thoisy joïssent paisiblement de la dite franchise, tiennent et possedent les héritaiges et viennent aux successions de leurs parens les ungs aux aultres en et par telle manière que font aultres de franche liberté. Et promectons en bonne foy les chouses dessus dictes et chacune d’icelles en la manière que dictes sont dessus avoir et tenir perpétuellement ferme, estable et aggréable, sans contrevenir en aucune manière, mais les entériner de point en point comme dites sont, en renunceant quant ad ce à toutes chouses ad ce contraires. En tesmoing des quelles chouses, nous avons fait mettre le scel de notre dit priouré à ces dictes présentes qui furent faites et données en nostre dit chappitre, comme dit est, le mercredi après les octaves de la feste de Saint Pierre et de Saint Paul, appostres, en l’an mil quatre cent trente neuf. Ainsi signé: Par coppie, signé CORDINI.